Foto: Goran Mehkek / Cropix, YouTube:

SAMO NAM je još falio Komandir Šamil.

Zapravo, bilo je samo pitanje vremena kad će se i jedan takav pojaviti.

Jer, svi ostali su već ovdje: biskupi koji pozivaju na rat, svećenici koji huškaju protiv pedera, lezbi, komunista i nacista, Damir Kajin koji Furija Radina uspoređuje s Mussolinijem, ministar Matić koji kardinala Bozanića poistovjećuje s Miloševićem, kao i posrnula Simona Gotovac na antipederskim prosvjedima pred katedralom.

Falio nam je samo jedan vođa revolucionara koji preko video-poruke poziva na napade na javne ustanove, željezničke pruge, mostove, bankare, zlatare, policajce i pripadnike šiptarske mafije.

Kriza je stvarno uzela maha.

Premijer i teroristi

A u toj krizi svatko bi želio biti nešto. Kao što bi Šamil želio biti revolucionar, a policija da on bude terorist, tako Josipović želi biti Tuđman, baš kao što bi to želio biti i Karamarko, Rojs bi htio biti nevin, kao što bi to htjela biti i jadna Simona, Milanović bi htio biti premijer, a Milan Bandić načitan.

Uglavnom, popisu nema kraja.

I što je najbolje, taj famozni Komandir Šamil, vođa domoljubne organizacije komunista ili tako nečeg, a zapravo djelatnik kadrovske službe Brodotrogira, nimalo ne odudara od javnog diskursa, niti se ističe među svim onim likovima koji su okupirali javnost i medije.

Patolog i Srbin

Nije, recimo, nimalo blesaviji od Bandića koji optužuje "patologa" da diže pruge u zrak, ali ni opasniji od Valentina Pozaića koji poziva na Oluju i svrgavanje nacista s vlasti. Niti je pokvareniji od novina koje navodnog bombaša Vojislava Blaževića nazivaju Srbinom.

Jedino po čemu se taj Šamil razlikuje od ostalih jest po tome što ga je policija privela na obavjesni razgovor zbog poticanja na terorizam.

Tekst se nastavlja ispod oglasa

Nacisti i komunisti

Pomoćni biskup Pozaić nedavno je javno poticao na rat, na oružanu akciju u svrgavanju vlasti koju je usporedio s nacističkom i diktatorskom. Zašto njega policija nije privela? Zašto su riječi Komandira Šamila opasnije od riječi crkvenog autoriteta? I zašto policija misli da riječi nekakvog freaka s Youtubea imaju veću težinu od riječi visokorangiranog dostojanstvenika organizacije koja se hvali da zastupa 86 posto Hrvata?

Šamil je pozvao na bombaške napade. Crkva je pozvala na pobunu protiv legalno izabrane vlasti, proglasivši je nenarodnom i komunističkom, te optužila pedere i lezbe za urotu protiv Hrvatske.

Ormar od iverice, riječi od zlata

Šamil se morao snimiti kamericom i staviti snimku na Youtube, a riječi biskupa i kardinala prenesene su na naslovnicama i na nacionalnim televizijama. Iza Šamila se nalazio stari socijalistički regal, iza biskupa se nalaze zlatom optočeni oltari.

Šamil je ridikul, Crkva je smrtno ozbiljna. Šamil je promptno uhićen. Nijedan od biskupa nije ni saslušan.

Vožd i Duce

Pored svih onih udbaša i komunista, pedera i lezbi, Miloševića i Mussolinija, patologa i nacista, sada smo dobili i komandira na čelu terorističke organizacije. Koji sada preuzima odgovornost za djela koja je policija uporno odbijala nazvati terorističkim.

Ako je i luđak, nije najluđi. Ako je opasan, nije najopasniji. Ako je zlokoban, nije najzlokobniji. Ako je uhićen, ne bi smio biti jedini.

Hrabrost u ovoj zemlji nije staviti svoju terorističku poruku na Youtube, nego poslati Kaptolu poziv na obavjesni razgovor zbog širenja mržnje, pozivanja na rat, huškanja na rušenje Ustavnog poretka. Zapovjednik Pozaić spremno čeka sa šljemom na glavi i automatom u ruci.

> Ostale komentare autora pročitajte ovdje